नई दिल्‍ली। उत्तर प्रदेश की 10 राज्‍यसभा सीटों के लिए 23 मार्च को होने वाले मतदानों के लिए भारतीय जनता पार्टी ने कमर कस ली है। भाजपा ने अपनी क्षमता से अधिक नौ उम्मीदवार उतारकर विपक्ष के मतों में सेंधमारी कर एक बड़ा किला फतेह करने की तैयारी की है। इसे गोरखपुर और फूलपुर संसदीय सीट पर उपचुनाव में मिली हार की भरपाई के तौर पर देखा जा रहा है। किसी तरह की कोई गलती न हो इसलिए बुधवार को सीएम योगी के सरकारी आवास पर विधायकों को एक-एक वोट सहेजने की प्रैक्‍टिस करायी गई। विधायकों और मंत्रियों को वोट डालने के हुनर सिखाए गए। इस बैठक में मंत्री ओमप्रकाश राजभर भी शामिल हुए।